Ego Guillermus, domicellus, Salinensis, filius quondam domini Hugonis, dicti Gros, militis, notum facio universis presentes litteras inspecturis et audituris quod ego non deceptus, non coactus vi, dolo, metu, precibus non inductus, sed spontaneus, promisi et juravi fidelitatem nobili viro Johanni de Cabilone, domino de Arlato, et suis, et intravi homagium suum, salva fidelitate domini de Pesmes. Cepi autem et capio a predicto viro nobili Johanne in feodum et casamentum, de meo proprio allodio, medietatem cujusdam quarterii calderie pro indiviso, siti in loco dicto Carderata, existente Salinis, in burgo heredum bone memorie Johannis, quondam comitis Burgundie et domini Salinensis; denuntians predicto viro medietatem dicti quarterii calderie debere annuatim quatuordecim solidos et sex denarios censuales; confitens et dicens in veritate quod predictus vir nobilis Johannes mihi dedit et solvit, pro dicto homagio a me sibi facto, triginta libras bonorum et expendibilium stephanensium in pecunia numerata, et de hiis teneo me plenarie pro pagato. Promisi autem et promitto predicto nobili viro Johanni et suis, per stipulationem sollempnem et per juramentum meum super sancta Dei ewangelia corporaliter prestitum, dictam medietatem dicti quarterii calderie legitime garantire semper et ubique contra omnes, et eidem et suis me semper, quandocunque necesse fuerit, prout mos est, dictum feodum renovare et ipsum a se et suis recipere, et contra premissa vel aliqua premissorum per me vel per alium non venire, nec alicui contravenire volenti consentire, clam sive palam, tacite vel expresse, et contra nichil fecisse vel facere in futurum; abrenuncians... In cujus rei testimonium, ego predictus Guillermus, domicellus, sigillum venerabilis capituli ecclesie Sancti Anatholii Salinensis presentibus litteris rogavi et feci apponi... Actum VI kalendas maii, anno Domini Mº CCº octogesimo primo.